Miklu hvassvirði er spáð í kvöld og hefur Veðurstofan gefið út gula veðurviðvörun fyrir mestallt landið. Von á 20-28 metrum á sekúndu á suðvestanverðu landinu. Í óveðrinu sem gekk yfir landið á fimmtudag flettist klæðning af Nesvegi frá Grindavík að Reykjanesvita og tjón varð í höfnum og á sjóvarnargörðum. Eftirlitsmaður hjá Vegagerðarinni segir að minni áhlaðandi gæti bjargað því að annað eins tjón verði í storminum í kvöld.
Í óveðrinu á fimmtudaginn var mikið brim og varð mikið tjón í Grindavík og víða í höfnum og á sjóvarnargörðum á suðvesturhorninu. Hafnadeild Vegagerðarinnar hefur ekki enn metið tjón á höfnunum vegna veðursins, en þá flæddi yfir bryggjukanta í Grindavíkurhöfn og sjóvarnargarðar löskuðust. Sjór flæddi in á svæði Matorku, vestan við Grindavík og golfvöllurinn við Grindavík fór á kaf.
Valgarður Guðmundsson, eftirlitsmaður á suðursvæði Vegagerðarinnar, segir að í storminum á fimmtudag, hafi það fyrst og fremst verið stórgrýti og sjór sem gekk á land sem olli tjóninu.
Þarna gekk ansi mikið brim langt inn á land þarna rétt við semsagt brimketil á Nesvegi eins og við köllum hann. Og gekk ansi mikill semsagt af stórgrýti sem að í rauninni hreinsaði af hérna slitlagið, klæðninguna af veginum. Þannig að eftir eru bara stór opin sár og klæðningin flettist þarna bara af vegna ágangs sjávar og stórgrýtis sem hentist þarna til og frá. Og okkur er sagt allavega áhlaðandi og sjávarstaða sé nú sem betur fer ekki jafn há og hún var á í fyrradag, og við vonum sannarlega hérna að allt fari nú vel. En jú við erum svo sem undir þetta búnir og erum á vaktinni.